भ्रष्टाचार को खत्म करने के लिए विशेषाधिकार खत्म कर सही ढंग से परिभाषित प्रक्रिया बनाना अनिवार्य है। इसके अतिरिक्त भ्रष्टाचार की परिभाषा को व्यापक रूप देने की भी आवश्यकता है। सर्वोच्च न्यायालय ने डॉ. एस. दत्त बनाम उत्तर प्रदेश मामले में व्यवस्था दी थी कि (भ्रष्ट) शब्द में केवल घूस लेना ही शामिल नहीं है। इसका इस्तेमाल वैसे आचरण के लिए होता है, जो नैतिक रूप से पतित है। अन्ना हजारे का आंदोलन भी केवल जन लोकपाल के लिए नहीं है, यह हमारे समग्र जीवन में पैठ बना चुके भ्रष्टाचार को खत्म करने के उद्देश्य से भी शुरू हुआ है। उम्मीद करें कि यह आंदोलन अपने लक्ष्य तक पहुंचेगा।